AfriForum teken appèl aan ná Eskom inligting weerhou(Argieffoto: GCIS) Die burgerregteorganisasie AfriForum het Woensdag interne appèl teen Eskom aangeteken nadat die kragvoorsiener besluit het om sekere inligting, wat die organisasie in ŉ aansoek ingevolge die Wet op die Bevordering van Toegang tot Inligting (Paia) geëis het, te weerhou. Die inligting wat weerhou word, hou glo onder andere verband met die prys wat buurlande vir die elektrisiteit betaal wat Eskom aan hulle verskaf. Volgens AfriForum weeg die openbare belang swaarder as die moontlike skade wat veroorsaak kan word indien die inligting wat nie verskaf is nie, bekendgemaak word. “Dit is relevant om te weet watter pryse buurlande vir die elektrisiteit betaal wat Eskom aan hulle verskaf, asook die prys van verwante dienste en betalingsvoorwaardes,” sê Morné Mostert, AfriForum se bestuurder van plaaslikeregeringsake. “AfriForum, ons lede en die breër publiek het ŉ reg op hierdie inligting en daarom is ons optimisties dat hierdie appèlaansoek sal slaag.” AfriForum het in Julie vanjaar ŉ Paia-aansoek gerig om inligting te bekom oor aktiewe kontrakte wat Eskom met verskeie diensverskaffers het. Dit sluit steenkoolverskaffers en vervoermaatskappye wat die steenkool aanry in. Die appèlaansoek benadruk dat Eskom ŉ onvoldoende verduideliking gegee het betreffende die inligting wat weerhou is en ook nie gehoor gegee het aan die betrokke Paia-wet nie. Dié wet is daarop gemik om deursigtigheid te bevorder. “AfriForum sal voortgaan om vir deursigtigheid in Eskom se besigheidspraktyke en energie-sekerheid in Suid-Afrika te baklei,” het Mostert onderneem.